PLUS เด้ง 16% ลุ้นกำไร Q2 นิวไฮ 69 ลบ. รับไฮซีซั่น-บาทอ่อนหนุน
PLUS ปิดตลาดรีบาวด์ 16% โบรกชี้กำไรไตรมาส 2/65 แตะ 69 ล้านบาท โต 48% ทำจุดสูงสุดใหม่หลังรายได้กลับมาฟื้นตัว รับอานิสงส์จากช่วง High Season ขยายฐานลูกค้าได้มากขึ้น รวมถึงเงินบาทอ่อนค่าหนุน
PLUS ปิดตลาดรีบาวด์ 16% โบรกชี้กำไรไตรมาส 2/65 แตะ 69 ล้านบาท โต 48% ทำจุดสูงสุดใหม่หลังรายได้กลับมาฟื้นตัว รับอานิสงส์จากช่วง High Season ขยายฐานลูกค้าได้มากขึ้น รวมถึงเงินบาทอ่อนค่าหนุน
3 ส.ค. 2565

ผู้สื่อข่าวรายงานว่า วันนี้ (3 ส.ค.65) ราคาหุ้น บริษัท โรแยล พลัส จำกัด (มหาชน) หรือ PLUS ปิดตลาดวันนี้อยู่ที่ระดับ 7.15 บาท บวก 1.00 บาท หรือ 16.26% สูงสุดที่ระดับ 7.45 บาท ต่ำสุดที่ระดับ 6.10 บาท ด้วยมูลค่าการซื้อขาย 628.53 ล้านบาท

บริษัทหลักทรัพย์ ฟินันเซีย ไซรัส จำกัด (มหาชน) หรือ FSS ระบุในบทวิเคราะห์ (1 ส.ค.65) คาดกำไรสุทธิไตรมาส 2/65 อยู่ที่ 69 ล้านบาท เพิ่มขึ้น 47.8% จากไตรมาสก่อนหน้า และเพิ่มขึ้น 210% เมื่อเทียบกับงวดเดียวกันของปีก่อน ทำจุดสูงสุดใหม่หลังรายได้กลับมาฟื้นตัวสดใสอีกครั้งคาดเพิ่มขึ้น 9.1% จากไตรมาสก่อนหน้า และเพิ่มขึ้น 64.6% เมื่อเทียบกับงวดเดียวกันของปีก่อน
โดยส่วนหนึ่งได้อานิสงส์จากช่วง High Season ของธุรกิจ และขยายฐานลูกค้าได้มากขึ้น โดยล่าสุดขยายเข้าไปในสาขาของ Walmart เพิ่มขึ้นจากสิ้นปี 2563 ที่ 1,800 สาขา เป็น 2,300 สาขา คิดเป็นสัดส่วนราว 49% ของสาขา Walmart ใน US ทั้งหมด, ปัญหาสายเรือขาดแคลนคลี่คลายมากขึ้น และค่าเงินบาทอ่อนค่า
ขณะที่ต้นทุนวัตถุดิบมะพร้าวปรับลดลง 5% จากไตรมาสก่อนหน้า และทรงตัวเมื่อเทียบกับงวดเดียวกันของปีก่อน ส่วนบรรจุภัณฑ์ขวดแก้วยังทรงตัวได้ เพราะมีการล็อคราคาครอบคลุมถึงสิ้นปีแล้ว และด้วยอัตราการใช้กำลังการผลิตสูงขึ้นเป็น 75% จึงคาดอัตรากำไรขั้นต้นขยับขึ้นทำจุดสูงสุดใหม่ที่ 32% จาก 28.7% ในไตรมาส 1/65 และ 28% ในไตรมาส 2/64